L-organizzazzjoni umanitarja Amnesty International (AI) ikkritikat bl-aħrax lill-Unjoni Ewropea għal dak li sejħet “it-tweġiba miskina” li tat għall-kwstjoni tar-refugjati mis-Sirja. AI ħarġet rapport li fih qalet li pajjiżi membri tal-UE offrew biss li s-sena d-dieħla jilqgħu 12,300 refuġjat Sirjan. Minn dawn, 10,000 se toħodhom il-Ġermanja waqt li 18-il stat ieor membru ma offrew anqas post wieħed. L-organzzazzjoni għamlet appell lill-membri tal-UE biex jiftħu idejhom u jilqgħu aktar Sirjani li qed jaħirbu mill-flaġell tal-gwerra ċivili. Il-Ġnus Maqgħuda trid li l-pajjiżi membri tal-UE jieħdu mill-inqas 30,000 refugjat Sirjan – parti żgħira ħafna meta wieħed iqis l-eluf li diġa’ ħarbu mill-pajjiż. AI ikkundannat ukoll lill-pajjiż Ewropej għax qed jagħmluha diffiċli ħafna li r-refuġjati Sirjani jidħlu u dawk li ma jirnexxielhom jidħlu qed ipoġġuhom f’ċentri ta’ detenzjoni li skwallidi fejn jibqgħu għal ġimgħat sħaħ.